text: Landmænd demonstrerer i Horsens
  25 januar 2011 kl. 20.18
  Landmænd demonstrerer med traktorer i Horsens 4. februar i protest mod Regeringens grønne vækstplan.
  Planen skal begrænse udledningen af kvælstof og brug af sprøjtegifte i landbruget.
  - Jeg forventer, at der kommer mellem 200 og 400 traktorer, idet vi dækker et meget stort geografisk område, siger en af initiativtagerne, Henrik Brix, Hornsyld.
  Landmændene har lejet en sal med plads til 800 deltagere til et protestmøde på landbrugsskolen i Horsens.
  - Det bliver først og fremmest en markering af vores modstand mod Grøn Vækst, men også en markering af at det efterhånden er svært at købe danske landbrugsvarer i Danmark, siger Henrik Brix.
  Han mener, det er på tide at gøre befolkningen opmærksom på de vilkår landbruget bliver budt i Danmark.
  Foreningen for Bæredygtigt Landbrug har i de seneste uger protesteret mod de nye miljøkrav i store dagbladsannoncer.
  